b'\n_START_ARTICLE_\nMarcello Giombini\n_START_PARAGRAPH_\nMarcello Giombini (24. hein\xc3\xa4kuuta 1928 Rooma, Italia \xe2\x80\x93 12. joulukuuta 2003 Assisi, Italia) oli italialainen s\xc3\xa4velt\xc3\xa4j\xc3\xa4, kirkkomuusikko ja virsirunoilija. H\xc3\xa4n on tullut tunnetuksi ns. spagettiwesternelokuvien musiikin s\xc3\xa4velt\xc3\xa4j\xc3\xa4n\xc3\xa4, sek\xc3\xa4 italialaisen nuorten kirkkomusiikin s\xc3\xa4velt\xc3\xa4j\xc3\xa4n\xc3\xa4._NEWLINE_Jo nuorena Giombini soitti kirkkourkuja ja aloitti s\xc3\xa4vellysopintonsa klassisen barokkimusiikin tyylisen kirkkomusiikin alueella. H\xc3\xa4n toimi kuoronjohtajana Roomassa ja s\xc3\xa4velsi sinfonista musiikkia. H\xc3\xa4n tuli kutienkin tunnetuksi lukuisten, yli sadan spagettiwesternin musiikin s\xc3\xa4velt\xc3\xa4j\xc3\xa4n\xc3\xa4. Tunnetuin elokuva, jossa on h\xc3\xa4nen s\xc3\xa4velt\xc3\xa4m\xc3\xa4ns\xc3\xa4 musiikki, on Sabata \xe2\x80\x93 salaper\xc3\xa4inen ratsastaja jonka ensi-ilta oli vuonna 1969. Elokuva sai kaksi jatko-osaa, Adios Sabata (1970) ja Sabatan paluu (1971). H\xc3\xa4n on k\xc3\xa4ytt\xc3\xa4nyt my\xc3\xb6s pseudonyymej\xc3\xa4 Pluto Kennedy ja Marcus Griffin. H\xc3\xa4n oli my\xc3\xb6s elektronisen musiikin uranuurtajia Italiassa. _NEWLINE_Kun katolisen kirkon Vatikaanin II konsiili uudisti katolisen kirkon jumalanpalvelusel\xc3\xa4m\xc3\xa4\xc3\xa4 konsiilin p\xc3\xa4\xc3\xa4t\xc3\xb6ksen mukaan tuli mm. mahdolliseksi k\xc3\xa4ytt\xc3\xa4\xc3\xa4 jumalanpalvelusmusiikissa uusia musiikin tyylikeinoja. Uusissa olosuhteissa p\xc3\xa4\xc3\xa4siv\xc3\xa4t my\xc3\xb6s Giombinin kirkkomusiikin s\xc3\xa4velt\xc3\xa4j\xc3\xa4n kyvyt esille. H\xc3\xa4n on kirjoittanut useita messuja ja kirkollista musiikkia, jotka seuraavat konsiilin antamia ohjeita, mutta ammentavat vaikutteita oman aikansa musiikista. H\xc3\xa4n s\xc3\xa4velsi ensimm\xc3\xa4isen ns beat-messunsa laulu\xc3\xa4\xc3\xa4nille, kitaralle, bassolle, pianolle ja ly\xc3\xb6m\xc3\xa4soittimille. Messu sai nimen Messa Iuventutis, (italiaksi Messa dei Giovani, Nuorten messu) ja sen ensiesitys oli Roomassa San Filippo Neri Oratoriossa 28. 4. 1966. H\xc3\xa4n kirjoitti useita messuja yhdess\xc3\xa4 filmimusiikin s\xc3\xa4velt\xc3\xa4j\xc3\xa4kollegansa Ennio Morriconen kanssa. H\xc3\xa4n on s\xc3\xa4velt\xc3\xa4nyt runsaasti virsi\xc3\xa4 ja hengellisi\xc3\xa4 lauluja, joita h\xc3\xa4n julkaisi italiankielisess\xc3\xa4 kokoelmassa 150 Salmi per il nostro tempo._NEWLINE_Vuonna 1970 Giombini s\xc3\xa4velsi messun "Camminiamo nella speranza", (Me vaellamme toivossa). T\xc3\xa4ss\xc3\xa4 messussa on laulu Le tue mani son pieni di fiori. Laulu tuli suosituksi, sen ja monia muita Giombinin uusia lauluja levitti Pro Civitate Christiana -j\xc3\xa4rjest\xc3\xb6 joka toimii Assisissa, Italiassa._NEWLINE_Pro Civitate Christiana osallistui NMKY:n maailmanliiton seminaariin Ruotsissa, Ljungskiless\xc3\xa4 1970, jossa aiheena oli kristillinen musiikki. Giombinin laulu \xe2\x80\x9dLe tue mani son pieni di fiori\xe2\x80\x9d esiteltiin t\xc3\xa4ss\xc3\xa4 kokouksessa. Pian se k\xc3\xa4\xc3\xa4nnettiin ruotsiksi, k\xc3\xa4\xc3\xa4nt\xc3\xa4j\xc3\xa4n\xc3\xa4 pappi ja nuorisomusiikin tekij\xc3\xa4 Lars-\xc3\x85ke Lundberg. Laulu \xe2\x80\x9dDina h\xc3\xa4nder \xc3\xa4r fulla av blommor\xe2\x80\x9d tuli Ruotsin kirkon virsikirjaan 1986 ja k\xc3\xa4\xc3\xa4nnettiin suomeksi 2003 ilmestyneeseen Ruotsin kirkon suomenkieliseen virsikirjaan, k\xc3\xa4\xc3\xa4nt\xc3\xa4j\xc3\xa4n\xc3\xa4 Anna-Mari Kaskisen. Virsi on numerolla 154, "Sylin t\xc3\xa4ydelt\xc3\xa4 kukkia kannat\xe2\x80\x9d ja se on my\xc3\xb6s Suomen evankelis-luterilaisen kirkon virsikirjan lis\xc3\xa4vihkossa virsi 943.'